President ontken gerugte oor Mdluli-brief | Maroela Media
Die presidensie ontken gerugte dat president Jacob Zuma ŉ brief van Richard Mdluli, voormalige hoof van die Suid-Afrikaanse Polisiediens, ontvang het waarin Mdluli oor ŉ “komplot” teen hom skryf.
Mdluli is Woensdag uit sy pos geskuif. Nathi Mthethwa, minister van polisie, het bekend gemaak dat Mdluli na ŉ ander posisie verskuif sal word wat deur die waarnemende nasionale kommissaris, Nhlanhla Mkhwanazi, bepaal sal word.
“Berigte in die media beweer Mdluli het vir die president ŉ brief gegee waarin hy glo skryf dat vier top polisieoffisiere besig is met ’n komplot om van hom ontslae te raak. Die president en die presidensie het egter nooit so brief gekry nie,” het die presidensie Vrydag in ŉ persverklaring bekend gemaak.
“Daar is ook berigte wat insinueer die president Mdluli as nasionale polisiekommissaris wil aanstel. Generaal Bheki Cele bly tans die nasionale polisiekommissaris en die president het nog geen planne om ŉ nuwe kommissaris aan te stel, bekend gemaak nie.”
Die brief waarna verwys word, is glo reeds in November aan Zuma, Mthetwa en Mkhwanazi gerig. Na wat verneem word skryf Mdluli dat Cele, lt.genl. Anwa Dramat, nasionale hoof van die Valke, lt.genl. Mzwandile Petros, Gautengse polisiehoof, en lt.genl. Godfrey ­Lebeya, hoof van prioriteitsondersoeke, teen hom saamsweer.
Mthetwa het Vrydag ŉ taakspan aangekondig wat alle beweringe oor en in die brief gaan ondersoek.